Author: balog
Last saved by: jost
Company: MH SR

Predkladacia správa 

	Vláda Slovenskej republiky uznesením č. 626 z 23. júna 2004 k návrhu privatizácie Slovenských elektrární, a. s. schválila návrh privatizácie tohto podniku a zároveň súhlasila s navrhnutým postupom reštrukturalizácie Štátneho fondu likvidácie jadrovoenergetických zariadení a nakladania s vyhoretým jadrovým palivom a rádioaktívnymi odpadmi (ďalej len „existujúci fond“). 
Dôvodmi na reštrukturalizáciu existujúceho fondu je potreba plného zosúladenia požiadaviek na tvorbu a použitie zdrojov fondu s požiadavkami vyplývajúcimi z medzinárodných dokumentov upravujúcich princípy pre záverečnú časť jadrovej energetiky o dostatočnej tvorbe, nakladaní, účelovosti a disponibilite prostriedkov na vyraďovanie jadrových zariadení a na nakladanie  s vyhoretým jadrovým palivom a rádioaktívnymi odpadmi.
Dôvodom na prípravu novej právnej úpravy je aj zmena vlastníckych pomerov v Slovenských elektrárňach, a.s.. Zákon vytvára právny rámec na vysporiadanie historického deficitu existujúceho fondu v priebehu dvadsiatich rokov, tak aby pritom nebola negatívne ovplyvnená tvorba zdrojov pre vyraďovanie jadrových zariadení a nakladanie s vyhoretým jadrovým palivom a rádioaktívnymi odpadmi pochádzajúcimi z jadrových zariadení prevádzkovaných počas existencie nového fondu.
	Tento nový fond v navrhovanom zákone je zriadený ako Národný jadrový účet na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi (ďalej len „jadrový účet“). 
	Svojím právnym charakterom, spôsobom tvorby zdrojov, objemom tvorby zdrojov, rýchlou disponibilitou prostriedkov jadrového účtu, na ktoré majú žiadatelia, ktorí spĺňajú v zákone ustanovené podmienky, právny nárok, spĺňa všetky požiadavky na nový fond, ktoré vyplynuli z uznesenia vlády č. 626/2004.
	Jadrový účet sa navrhuje zriadiť ako štátny fond, ktorého finančné prostriedky sú vedené v Štátnej pokladnici, sú chránené pred komerčnými rizikami, nie sú predmetom dane z príjmov a sú spravované pod dohľadom Ministerstva hospodárstva SR a Ministerstva financií SR.
	Finančné zdroje jadrového účtu sú:
-	tvorené prevádzkovateľmi jadrových zariadení,
-	tvorené v dostatočnom objeme,
-	dostatočne rýchlo disponibilné, 
-	vedené oddelene od prevádzkových a investičných prostriedkov prevádzkovateľov jadrových zariadení, 
-	použiteľné len na vyraďovanie jadrových zariadení a ostatné činnosti súvisiace so zadnou časťou jadrovej energetiky.
Nesmú byť použité na podnikanie prevádzkovateľov jadrových zariadení alebo takým spôsobom, aby ohrozili alebo narušili hospodársku súťaž.
V zákone navrhovaný spôsob tvorby zdrojov jadrového účtu rieši aj vysporiadanie historického deficitu spôsobom, ktorý sa čo najmenej dotkne rozvoja hospodárstva Slovenska a rastu životnej úrovne jeho obyvateľov.
Dopad predloženého návrhu zákona na verejné financie je uvedený vo všeobecnej časti dôvodovej správy.
Predložený návrh zákona nebude mať dopad na životné prostredie. Predpokladá sa mierny nárast zamestnanosti v jadrovom účte oproti terajšiemu štátnemu fondu. Prostriedky na platové náležitosti zamestnancov budú hradené z prostriedkov na správu jadrového účtu.
Návrh zákona je v súlade s Ústavou Slovenskej republiky, s jej právnym poriadkom a medzinárodnými zmluvami, ktorými je Slovenská republika viazaná.